Predstavljanje knjiga "Maricina sjećanja" i "Uthopya"
2026-03-07 10:00 - 12:00 (Europe/Zagreb) | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Povodom Dana žena, pozvamo vas na predstavljanje knjiga Maricina sjećanja i Uthopya. Ovaj susret s književnošću dar je sugrađanima koji zajednički pripremaju Gradska knjižnica i čitaonica Đakovo te autori Marica Kovač i Tomislav Kretonić. Uz autore, u programu sudjeluju i Vesna Kaselj te Melita Schleis Penić, a događaj će dodatno obogatiti glazbeni program u izvedbi Joce, Kindla i Tonija.
Radujemo se vašem dolasku kako bismo zajedno obilježili Dan žena, podijelili riječi, glazbu i radost susreta.
„Maricina sjećanja“ donose autentična svjedočanstva i osobne doživljaje, bez uljepšavanja i fikcije, kao iskren prikaz gotovo osam desetljeća života isprepletenog s poviješću zajednice. Djelo predstavlja vrijedan doprinos očuvanju lokalne povijesti i obiteljskog nasljeđa, prožeto osjećajem odgovornosti prema istini i vremenu o kojem svjedoči.
Knjiga “Uthopya” donosi priču o drukčijem, gotovo utopijskom svijetu – svijetu bezbrižnosti, sklada i života u skladu s prirodom, bez ovisnosti o tehnologiji i društvenim očekivanjima. Glavna junakinja, navikla na suvremeni način života, odlučuje upoznati zajednicu koja živi prema potpuno drugačijim pravilima. Pred njom se otvara pitanje: je li takav svijet doista moguć i je li spremna prihvatiti život u kojem je dovoljno jednostavno – biti svoj?

Radionica - Kako biti u balansu sa sobom?
2026-03-10 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
19. TJEDAN PSIHOLOGIJE
Uz današnji tempo i ritam života često ispadneš iz “vlastitih tračnica”. Stres je nezaobilazni dio svakodnevice, ostavljajući duboke posljedice na mentalno, emocionalno i fizičko zdravlje pojedinaca. Stres nam narušava imunitet i unutarnju ravnotežu.
Kako prepoznati i razumjeti emocionalne, ponašajne, tjelesne i misaone obrasce, kako reagirati na potencijalne stresore, kako si dozvoliti opuštanje, prepoznati kada nismo u kontaktu sa sobom i kako vratiti balans i unutarnji mir samo je dio onoga što ćeš dobiti na radionici.
Kroz određene tehnike i aktivnosti imaš priliku prepoznati vlastite okidače i izvore stresa, kao i različite obrasce s ciljem lakšeg preveniranja kroničnog umora i izgaranja. Najvažnije je da ćeš moći prepoznati kako se stres manifestira i održava na tvoje zdravlje.
Kada si u kontaktu sa sobom, lakše se možeš zaustaviti i spriječiti izgaranje. Radionica je usmjerena na upravljanje i razumijevanje stresa, jačanje psiholoških štitova za bolje suočavanje s profesionalnim stresom. Naučit ćeš prepoznati simptome te izvore stresa u svakodnevnom životu, naučiti kako vratiti balans, otkriti vlastite snage i mogućnosti upravljanja stresom, uvježbati brze tehnike samopomoći u trenutku stresa.
Kroz praktične vježbe oslobodit ćeš se emocionalnog i fizičkog pritiska te ćeš naučiti opustiti se i zadržati mir u stresnim situacijama, prepoznati svoje „punjače baterija“.
Marija Jurić, magistra psihologije i coach psihosomatike ICI Berlin
Sudjelovanje na radionici moguće je uz prijavu na 812-045.

Znanstveni kolokvij o sv. Franji Asiškom
2026-03-11 14:00 - 17:00 | Katolički bogoslovni fakultet u Đakovu, Katolički bogoslovni fakultet u Đakovu, Đakovo, Hrvatska, 31400, Croatia (Local Name: Hrvatska)
U povodu 800. obljetnice smrti sv. Franje Asiškog, Katolički bogoslovni fakultet u Đakovu organizira znanstveni kolokvij posvećen njegovoj karizmi i trajnoj duhovnoj baštini. Raspravljat će se o njegovom odnosu prema stvorenome, siromaštvu, bratstvu i obnovi Crkve, s naglaskom na aktualnost franjevačkog naslijeđa u suvremenim crkvenim i društvenim izazovima.

Predstava - Đurologija
2026-03-11 20:00 - 22:00 | Koncertna dvorana Franjo Krežma, Koncertna dvorana Franjo Krežma, Osijek, Hrvatska, 31000, Croatia (Local Name: Hrvatska)
Jedan od najpoznatijih regionalnih komičara i glumaca, Branko Đurić Đuro, ponovno dolazi u Osijek sa svojim kultnim autorskim showom „Đurologija“. Predstava će se održati 11. ožujka u dvorani Franjo Krežma, a publiku očekuje večer ispunjena humorom, emocijama i prepoznatljivim Đurinim pogledom na svakodnevicu.
„Đurologija“ je tijekom godina postala pravi fenomen – riječ je o predstavi koja već desetljeće puni dvorane diljem regije, spajajući stand-up, glumu, glazbu i osobne anegdote u jedinstven scenski doživljaj. Kroz 90 minuta izvedbe Đuro na duhovit i inteligentan način komentira životne apsurde, male ljudske slabosti i situacije u kojima se svi lako možemo prepoznati.
Branko Đurić Đuro publici je dobro poznat po legendarnim projektima poput „Top liste nadrealista“ i „Audicije“, a upravo u „Đurologiji“ na najbolji način dolazi do izražaja njegova svestranost, energija i neposredna komunikacija s publikom.
Osijek je jedna od postaja na turneji kojom se obilježava dugovječnost i uspjeh ovog jedinstvenog showa, a interes publike ne jenjava ni nakon deset godina izvođenja.
Ulaznice su dostupne putem sustava Eventim.hr.

Panel rasprava - Psihosocijalni aspekti epidemije Koronavirusa
2026-03-12 19:00 - 21:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
19. Tjedan psihologije obilježit će i učenici polaznici izborne psihologije Gimnazije A. G. Matoša Đakovo i profesor psihologije Marko Raguž panel raspravom na temu Psihosocijalni aspekti epidemije Koronavirusa. Rasprava je otvorena za javnost.

Orguljaški koncert u katedrali „Via crucis“
2026-03-19 19:30 - 21:30 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
U katedrali sv. Petra u Đakovu u četvrtak, 19. ožujka održat će se orguljaški koncert pod nazivom „Via crucis“ s početkom u 19.30 sati. Koncert će izvesti s. Josipa Pavla Jakić, katedralna orguljašica. Na programu su djela Bacha i Mendelssohna, a glavni dio koncerta bit će improvizacije s. Josipe Pavle na teme postaja križnoga puta.
S. Josipa Pavla Jakić, glazbena umjetnica, redovnica je Družbe Milosrdnih sestara sv. Križa. Studij crkvene glazbe završila je na Sveučilištu za glazbu i primjenjenu umjetnost u Beču specijalizirajući se u područjima: Gregorijanika, dirigiranje, orgulje i improvizacija. Trenutno djeluje kao orguljašica u đakovačkoj katedrali i samostanskoj crkvi Presvetog Srca Isusova u Đakovu. Improvizacija je njezin prepoznatljiv glazbeni izraz – u kojoj tišina duše poprima zvuk, a srce nalazi svoj glas. Posebno se posvećuje gregorijanskom koralu i s radošću prenosi ovu drevnu duhovnu glazbenu baštinu.

Besplatan seminar - Prva pomoć disanjem
2026-03-20 20:00 - 22:00 | Healthy Fit, Fitness centar - Healthy fit, Đakovo, Hrvatska, 31400, Croatia (Local Name: Hrvatska)
Ova radionica je osmišljena kako bi vam pružila alate i tehnike koje možete koristiti u svakodnevnom životu za smirivanje uma i tijela u trenucima stresa i napetosti. Naučit ćete kako disati pravilno, kako prepoznati i otpustiti blokade te kako koristiti dah kao prvu pomoć u stresnim situacijama.
Ne propustite ovu jedinstvenu priliku za samoiscjeljenje.
Rezervirajte svoje mjesto danas i pridružite se na ovom transformativnom putovanju.
Prijava je obavezna, a zainteresirani se mogu prijaviti putem telefona na broj 098 977 4640 ili putem e-pošte na adresu icatic@breathworkdetox.com.

Sajam ljepote i zdravlja
2026-03-21, 2026-03-22 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
U Gospodarskom centru održat će se treći Sajam ljepote i zdravlja, specijalizirano sajamsko događanje koje donosi suvremen pogled na industriju ljepote i zdravlja, kao spoj stručnosti, inovacija, iskustva i emocije.
Sajam ljepote i zdravlja nije samo događanje, to je iskustvo koje povezuje znanje, trendove i suvremeni način života, stvarajući prostor za razmjenu ideja, upoznavanje noviteta i praćenje smjera u kojem se industrija razvija.
Tijekom dva dana predstavit će se teme koje danas definiraju pojam ljepote i zdravlja:
– njega kose, lica i tijela
– profesionalna kozmetika i aparati
– wellness, masaže, fitness i zdravlje
– estetska medicina i nutricionizam
– modni i beauty trendovi
Industrija ljepote i zdravlja danas znači više od izgleda, ona podrazumijeva brigu o sebi, održivost, inovaciju i kvalitetu života. Sajam prati upravo te vrijednosti, predstavljajući:
– prirodne i održive proizvode
– pametne tehnologije i suvremena rješenja
– moderne metode njege i očuvanja zdravlja
– brendove koji prate budućnost
Sajam ima važnu ulogu u poticanju razmjene znanja i iskustava među stručnjacima, praćenju aktualnih trendova te promociji djelatnosti koje pridonose unapređenju zdravlja i kvalitete života. Kroz izložbeni i edukativni program, sajam doprinosi razvoju gospodarskih aktivnosti i jačanju pozicije Osječko-baranjske županije kao regionalnog središta poslovnih, stručnih i tematskih događanja.
Više informacija o Sajmu ljepote i zdravlja možete pronaći ovdje.
Prijavnicu za sudjelovanje na sajmu preuzmite ovdje.

Uprizorenje Pasije ispred đakovačke katedrale
2026-03-22 15:00 - 17:00 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
U nedjelju, 22. ožujka 2026. godine, s početkom u 15 sati, na Strossmayerovom trgu ispred katedrale sv. Petra u Đakovu uprizorit će se Pasija – Muka i smrt Isusa Krista, snažno i dojmljivo scensko prikazanje posljednjih trenutaka Kristova zemaljskog života. Ovu jedinstvenu korizmenu pobožnost donosi Udruga „Stepinčeva oaza mira“ iz Zaprešića, koja već dugi niz godina diljem Hrvatske uprizoruje biblijske prizore kako bi vjernicima približila otajstvo Kristove muke i žrtve.
U izvedbi sudjeluje sedamdesetak sudionika – statista, glumaca i tehničke ekipe, članova udruge i njihovih suradnika. Riječ je o projektu koji se priprema s velikom predanošću: sudionici se tjednima unaprijed okupljaju na probama, uvježbavaju pokrete, tekst i scenske prizore, ali se istodobno i duhovno pripremaju kroz molitvu kako bi gledateljima što autentičnije prenijeli snagu Kristove žrtve.
Predstava vodi publiku kroz najdramatičnije trenutke Isusova života: od Posljednje večere i molitve u Getsemanskom vrtu, preko izdaje i suđenja, pa sve do Križnog puta i raspeća. Posebno dojmljiv dio uprizorenja jest scena razapinjanja na visokim križevima, kojom se snažno dočarava težina Kristove patnje i poruka njegove ljubavi prema čovjeku.
Udruga „Stepinčeva oaza mira“ djeluje od 2008. godine, a osnovana je s ciljem promicanja kršćanskih vrijednosti – ljubavi, dobrote i mira – nadahnutih primjerom blaženog Alojzija Stepinca. Tijekom godina postali su prepoznatljivi po velikim scenskim projektima poput uprizorenja Muke Kristove i Živih jaslica, koje redovito okupljaju velik broj sudionika i gledatelja.
Njihova uprizorenja već se više od petnaest godina izvode u brojnim hrvatskim gradovima, gdje publika svake korizme ima priliku doživjeti snažno svjedočanstvo vjere kroz spoj kazališta, molitve i zajedništva.
Dolazak ove pasije u Đakovo predstavlja poseban duhovni događaj u korizmenom vremenu – prigodu za sabranost, promišljanje i dublje razumijevanje Kristove muke, koju je, prema kršćanskom vjerovanju, podnio za spasenje svakoga čovjeka.
Foto: Moje Đakovo

Webinar "Obiteljske večeri"
2026-03-25 19:00 - 21:00 | Hrvatska
Sedmo on-line predavanje „Obiteljske večeri“ koje organiziraju Savjetovališta Đakovačko-osječke nadbiskupije, Hrvatsko društvo bračnih i obiteljskih savjetovatelja, Institut za novu evangelizaciju Sveti Ivan Pavao II. i Povjerenstvo za brak i obitelj osječkih dekanata održat će se 25. ožujka u 19 sati putem ZOOM platforme
U sedmom susretu ciklusa pozornost se usmjerava na izazove suvremenog roditeljstva i sve češći fenomen popustljivog odgoja. Predavanje pod naslovom „Epidemija popustljivog odgoja“ održat će Matej Čuljak, psiholog i psihoterapeut.
U okviru predavanja bit će riječi o obilježjima popustljivog odgojnog stila, njegovim uzrocima i posljedicama za djecu i obiteljske odnose. Poseban naglasak bit će stavljen na funkcioniranje bračnog para unutar takvog odgojnog obrasca te na važnost zajedničkog i usklađenog roditeljskog djelovanja.
Prijaviti se i registrirati za sudjelovanje moguće je putem sljedeće poveznice:
https://us06web.zoom.us/meeting/register/nNaE33l3QmqfvtDax5M-1w
Sudjelovanje je besplatno, a predavanje je namijenjeno roditeljima, bračnim parovima, stručnjacima i svima koji žele dublje razumjeti dinamiku suvremenog odgoja te promišljati o zdravim granicama, odgovornosti i zajedničkom roditeljstvu.

Uskrsni gastro fest
2026-03-28 09:00 - 15:00 | Đakovo, Đakovo, Đakovo, Hrvatska, 31400, Croatia (Local Name: Hrvatska)
Slavonija je najljepša kada miriše na blagdane. Upravo u ozračju tradicije, gostoprimstva i bogate baštine, Đakovo i ove godine dočekuje Uskrs uz manifestaciju koja slavi ono najbolje što naš kraj nudi.
Grad Đakovo i Turistička zajednica Grada Đakova, u suradnji sa Srednjom strukovnom školom Antuna Horvata i Udrugom Kreativa za kulturu, organiziraju Uskrsni gastro fest u subotu, 28. ožujka, na gradskom korzu.
Ovaj omiljeni eno-gastro događaj prilika je da obiteljska poljoprivredna gospodarstva, obrtnici, udruge i domaće radinosti predstave i ponude bogatstvo slavonsko-baranjske trpeze – tradicijska korizmena i uskrsna jela, domaća vina i rakije, rukotvorine, suvenire i proizvode koji čuvaju duh našega kraja.
Uskrsni gastro fest nije samo mjesto kušanja i kupovine, već i prostor susreta, stvaranja i radosti. Program je obogaćen radionicom izrade čokoladnih uskrsnih jaja u kući Reichsmann, kao i posebnim sadržajima za najmlađe – druženjem uz žive zečeve i veselom potragom za pisanicama.
PROGRAM:
9:00 – 13:00 – Izložba i prodaja proizvoda – Ulica pape Ivana Pavla II. (Korzo)
10:00 – 12:00 – Radionica „Čokoladna uskrsna jaja“ – izrada čokoladnih jaja pod vodstvom Srednje strukovne škole Antuna Horvata – kuća Reichsmann
Udruga „Kreativa za kulturu” – prostor na ulazu u Strossmayerov perivoj
10:00 – Prijave za potragu, druženje sa živim zečevima i animacijski program
11:00 – Uskrsna potraga
Organizatori: Grad Đakovo, Turistička zajednica grada Đakova
Partneri: Srednja strukovna škola Antuna Horvata Đakovo, Udruga „Kreativa za kulturu” Đakovo
Foto: Univerzal

21. SALORI – sajam lova, ribolova i turizma
2026-04-24, 2026-04-25, 2026-04-26 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
U prostoru Gospodarskog centra u Osijeku od petka, 24. travnja do nedjelje, 26. travnja održat će se 21. SALORI – sajam lova, ribolova i turizma, događanje koje svake godine okuplja ljubitelje lova, ribolova, prirode i boravka na otvorenom.
SALORI već više od dva desetljeća predstavlja mjesto susreta struke, proizvođača opreme i svih zaljubljenika u prirodu, promovirajući bogatstvo lovne, ribolovne i turističke ponude kontinentalne Hrvatske.
Tijekom tri dana sajma posjetitelje očekuje zanimljiv program i raznovrsna ponuda izlagača, od predstavljanja lovačkih i ribolovnih saveza i društava, preko opreme za lov i ribolov, do sadržaja vezanih uz kontinentalni turizam i boravak u prirodi. Sajam donosi popratne sadržaje poput edukativnih radionica, gastronomske ponude te aktivnosti namijenjenih svim generacijama.
Organizatori sajma su Osječko-baranjska županija i Gospodarski centar Osječko-baranjske županije d.o.o., u suradnji s Hrvatskim lovačkim savezom, Lovačkim savezom Osječko-baranjske županije te Hrvatskim športsko ribolovnim savezom.
Pozivamo sve zainteresirane izlagače, proizvođače i distributere lovačke i ribolovne opreme, turističke zajednice, OPG-ove, obrtnike, udruge i sve koji žele predstaviti proizvode i usluge povezane s boravkom u prirodi da se prijave za sudjelovanje na ovogodišnjem izdanju sajma SALORI.
Sudjelovanje na sajmu pruža priliku za:

predstavljanje proizvoda i usluga širokoj publici
povezivanje s partnerima iz sektora lova, ribolova i turizma
promociju brenda i novih proizvoda

Prijavnicu za izlagače možete preuzeti ovdje.
Izvor: Gospodarski centar Osječko-baranjske županije
Foto: Osijek.in
